CELEX: 61987CJ0326
Language: el
Date: 1988-07-12 00:00:00
Title: Απόφαση του Δικαστηρίου της 12ης Ιουλίου 1988. # Επιτροπή των Ευρωπαϊκών Κοινοτήτων κατά Ιταλικής Δημοκρατίας. # Παράβαση κράτους - Παράλειψη μεταφοράς της οδηγίας 84/414/ΕΟΚ της Επιτροπής στο εσωτερικό δίκαιο - Προσαρμογή της οδηγίας 76/764/ΕΟΚ στην τεχνική πρόοδο. # Υπόθεση 326/87.

Avis juridique important

|

61987J0326

ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΤΗΣ 12ΗΣ ΙΟΥΛΙΟΥ 1988.  -  ΕΠΙΤΡΟΠΗ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ ΚΑΤΑ ΙΤΑΛΙΚΗΣ ΔΗΜΟΚΡΑΤΙΑΣ.  -  ΠΑΡΑΒΑΣΗ ΚΡΑΤΟΥΣ - ΜΗ ΜΕΤΑΦΟΡΑ ΣΤΟ ΕΣΩΤΕΡΙΚΟ ΔΙΚΑΙΟ ΤΗΣ ΟΔΗΓΙΑΣ 84/414 - ΠΡΟΣΑΡΜΟΓΗ ΤΗΣ ΟΔΗΓΙΑΣ 76/764 ΣΤΗΝ ΤΕΧΝΙΚΗ ΠΡΟΟΔΟ.  -  ΥΠΟΘΕΣΗ 326/87.  

Συλλογή της Νομολογίας του Δικαστηρίου 1988 σελίδα 04009

ΠερίληψηΔιάδικοιΣκεπτικό της απόφασηςΑπόφαση για τα δικαστικά έξοδαΔιατακτικό
Λέξεις κλειδιά

++++Κράτη μέλη - Υποχρεώσεις - Εκτέλεση των οδηγιών - Παράβαση - Δικαιολόγηση - Δεν επιτρέπεται  (Συνθήκη ΕΟΚ, άρθρο 169)  

Περίληψη

'Ενα κράτος μέλος δεν μπορεί να επικαλεστεί διατάξεις, την ακολουθούμενη πρακτική ή καταστάσεις της εσωτερικής έννομης τάξης του για να δικαιολογήσει τη μη τήρηση των υποχρεώσεων και προθεσμιών που προβλέπουν οι οδηγίες. 

Διάδικοι

Στην υπόθεση 326/87,  Επιτροπή των Ευρωπαϊκών Κοινοτήτων, εκπροσωπούμενη από τον G. Berardis, μέλος της νομικής υπηρεσίας, με αντίκλητο στο Λουξεμβούργο τον Γ. Κρεμλή, μέλος της νομικής υπηρεσίας, κτίριο Jean Monnet, Kirchberg,  προσφεύγουσα,  κατά  Ιταλικής Δημοκρατίας, εκπροσωπούμενης από τον Luigi Ferrari Bravo, προϊστάμενο της υπηρεσίας διπλωματικών διαφορών, επικουρούμενο από τον P. G. Ferri, avvocato dello Stato, με τόπο επιδόσεων στο Λουξεμβούργο την ιταλική πρεσβεία,  καθής,  που έχει ως αντικείμενο να αναγνωριστεί ότι η Ιταλική Δημοκρατία, παραλείποντας να γνωστοποιήσει τις νομοθετικές, κανονιστικές και διοικητικές διατάξεις, με τις οποίες θεωρεί ότι εκπλήρωσε τις υποχρεώσεις που υπέχει από την οδηγία 84/414/ΕΟΚ της Επιτροπής της 18ης Ιουλίου 1984, για την προσαρμογή στην τεχνική πρόοδο της οδηγίας 76/764/ΕΟΚ σχετικά με τα ιατρικά θερμόμετρα υδραργύρου εξ υάλου με διάταξη σταθεροποιήσεως της μεγίστης θερμοκρασίας (ΕΕ L 228, σ. 25), ή μη λαμβάνοντας τα αναγκαία μέτρα για τη συμμόρφωσή της προς την οδηγία αυτή, παρέβη τις υποχρεώσεις που υπέχει από τη Συνθήκη ΕΟΚ,  ΤΟ ΔΙΚΑΣΤΗΡΙΟ  συγκείμενο από τους Mackenzie Stuart, πρόεδρο, G. Bosco και O. Due, προέδρους τμήματος, T. Koopmans, K. Bahlmann, Κ. Κακούρη, R. Joliet, T. F. O' Higgins και F. A. Schockweiler, δικαστές,  γενικός εισαγγελέας: J. L. da Cruz Vilaca  γραμματέας: D. Louterman, υπάλληλος διοικήσεως  λαμβάνοντας υπόψη την έκθεση για την επ' ακροατηρίου συζήτηση και κατόπιν της προφορικής διαδικασίας της 25ης Μαΐου 1988,  αφού άκουσε το γενικό εισαγγελέα που ανέπτυξε τις προτάσεις του κατά τη συνεδρίαση της 25ης Μαΐου 1988,  εκδίδει την ακόλουθη  Απόφαση  

Σκεπτικό της απόφασης

1 Με δικόγραφο που κατέθεσε στη γραμματεία του Δικαστηρίου στις 16 Οκτωβρίου 1987, η Επιτροπή των Ευρωπαϊκών Κοινοτήτων άσκησε, δυνάμει του άρθρου 169 της Συνθήκης ΕΟΚ, προσφυγή με την οποία ζητεί να αναγνωριστεί ότι η Ιταλική Δημοκρατία, παραλείποντας να γνωστοποιήσει τις νομοθετικές, κανονιστικές και διοικητικές διατάξεις, με τις οποίες θεωρεί ότι εκπλήρωσε τις υποχρεώσεις που υπέχει από την οδηγία 84/414 της Επιτροπής, της 18ης Ιουλίου 1984, για την προσαρμογή στην τεχνική πρόοδο της οδηγίας 74/764 σχετικά με τα ιατρικά θερμόμετρα υδραργύρου εξ υάλου με διάταξη σταθεροποιήσεως της μεγίστης θερμοκρασίας (ΕΕ L 228, σ. 25), ή μη λαμβάνοντας τα αναγκαία μέτρα για τη συμμόρφωσή της προς την οδηγία αυτή, παρέβη τις υποχρεώσεις που υπέχει από τη Συνθήκη ΕΟΚ.  2 Το άρθρο 2 της οδηγίας 84/414 προβλέπει ότι τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις το αργότερο την 1η Ιανουαρίου 1986 και οφείλουν να ενημερώσουν την Επιτροπή για τα μέτρα που έλαβαν.  3 Επειδή δεν έλαβε από την Ιταλική Δημοκρατία γνωστοποίηση σχετική με τα μέτρα μεταφοράς της εν λόγω οδηγίας στο εσωτερικό δίκαιο, η Επιτροπή της απηύθυνε, στις 9 Ιουλίου 1986, έγγραφο οχλήσεως, καλώντας την να υποβάλει τις παρατηρήσεις της. Επειδή στο έγγραφο αυτό δεν δόθηκε απάντηση, η Επιτροπή διατύπωσε, στις 2 Φεβρουαρίου 1987, αιτιολογημένη γνώμη, καλώντας την Ιταλική Δημοκρατία να λάβει τα αναγκαία μέτρα για να συμμορφωθεί προς την οδηγία εντός προθεσμίας δύο μηνών. Επειδή η αιτιολογημένη γνώμη δεν είχε αποτέλεσμα, η Επιτροπή άσκησε την παρούα προσσφυγή.  4 Στην έκθεση για την επ' ακροατηρίου συζήτηση αναπτύσσονται διεξοδικώς τα πραγματικά περιστατικά, η διαδικασία καθώς και οι ισχυρισμοί και τα επιχειρήματα των διαδίκων. Τα στοιχεία αυτά της δικογραφίας δεν επαναλαμβάνονται κατωτέρω παρά μόνο καθόσον απαιτείται για τη συλλογιστική του Δικαστηρίου.  5 Η Ιταλική Δημοκρατία αναγνωρίζει ότι δεν έχει ακόμη εκπληρώσει την υποχρέωσή της να συμμορφωθεί προς την εν λόγω οδηγία. Αναφέρει ότι ορισμένες δυσκολίες εμπόδισαν την έγκαιρη μεταφορά της στο εθνικό δίκαιο. Βεβαιώνει ότι η κυβέρνηση καταβάλλει κάθε δυνατή προσπάθεια για να τεθούν σε ισχύ οι αναγκαίες προς τούτο διατάξεις το συνομότερο δυνατόν.  6 Σχετικά πρέπει να υπενθυμιστεί ότι, κατά πάγια νομολογία, ένα κράτος μέλος δεν μπορεί να επικαλεστεί διατάξεις, την ακολουθούμενη πρακτική ή καταστάσεις της εσωτερικής έννομης τάξης του για να δικαιολογήσει τη μη τήρηση των υποχρεώσεων και των προθεσμιών που προβλέπουν οι οδηγίες.  7 Δεδομένου ότι η Ιταλική Δημοκρατία δεν αμφισβητεί ότι δεν έχει μεταφέρει την εν λόγω οδηγία στο εθνικό δίκαιο, η προσφυγή κατέστη άνευ αντικειμένου, στο μέτρο που αφορά την παράλειψη γνωστοποιήσεως των ανύπαρκτων μέτρων μεταφοράς.  8 Πρέπει επομένως να αναγνωριστεί ότι η Ιταλική Δημοκρατία, παραλείποντας να θεσπίσει, εντός της ταχθείσας προθεσμίας, τις αναγκαίες διατάξεις για να συμμορφωθεί προς την οδηγία 84/414 της Επιτροπής της 18ης Ιουλίου 1984 για την προσαρμογή στην τεχνική πρόοδο της οδηγίας 76/764 σχετικά με τα ιατρικά θερμόμετρα υδραργύρου εξ υάλου με διάταξη σταθεροποιήσεως της μέγιστης θερμοκρασίας, παρέβη τις υποχρεώσεις που υπέχει από τη Συνθήκη ΕΟΚ.  

Απόφαση για τα δικαστικά έξοδα

Επί των δικαστικών εξόδων  9 Κατά το άρθρο 69, παράγραφος 2, του κανονισμού διαδικασίας, ο ηττηθείς διάδικος καταδικάζεται στα δικαστικά έξοδα. Δεδομένου ότι η καθής ηττήθηκε, πρέπει να καταδικαστεί στα δικαστικά έξοδα.  

Διατακτικό

Για τους λόγους αυτούς  ΤΟ ΔΙΚΑΣΤΗΡΙΟ  αποφασίζει:  1) Η Ιταλική Δημοκρατία, παραλείποντας να θεσπίσει, εντός της ταχθείσας προθεσμίας, τις αναγκαίες διατάξεις για να συμμορφωθεί προς την οδηγία 84/414 της Επιτροπής της 18ης Ιουλίου 1984 για την προσαρμογή στην τεχνική πρόοδο της οδηγίας 76/764 σχετικά με τα ιατρικά θερμόμετρα υδραργύρου εξ υάλου με διάταξη σταθεροποιήσεως της μέγιστης θερμοκρασίας, παρέβη τις υποχρεώσεις που υπέχει από τη Συνθήκη ΕΟΚ.  2) Καταδικάζει την Ιταλική Δημοκρατία στα δικαστικά έξοδα.